Meddelelse om indledning af en antidumpingprocedure vedrørende farvefjernsynsmodtagere med oprindelse i eller eksporteret fra Tyrkiet

(2000/C 202/03)

Kommissionen har modtaget en klage i henhold til artikel 5 i Rådets forordning (EF) nr. 384/96(1), senest ændret ved Rådets forordning (EF) nr. 905/98(2) (i det følgende benævnt "grundforordningen"), hvori det hævdes, at farvefjernsynsmodtagere fra Tyrkiet importeres til dumpingpriser, hvorved der forvoldes erhvervsgrenen i Fællesskabet væsentlig skade.

1. Klage

Klagen blev indgivet den 5. juni 2000 af Producers Of European Televisions In Cooperation (POETIC) (i det følgende benævnt "klageren"), der tegner sig for en væsentlig del, i dette tilfælde over 30 %, af den samlede produktion i Fællesskabet af farvefjernsynsmodtagere.

2. Vare

Den vare, der påstås indført til dumpingpriser, er farvefjernsynsmodtagere med diagonalmål af billedskærm på mere end 15,5 cm, også med indbygget radiofonimodtager og/eller ur (i det følgende benævnt "den pågældende vare"), der i øjeblikket tariferes under KN-kode ex 8528 12 52, 8528 12 54, 8528 12 56, 8528 12 58, ex 8528 12 62 og 8528 12 66. Disse KN-koder angives kun til orientering.

3. Påstand om dumping

Påstanden om dumping for Tyrkiets vedkommende er baseret på en sammenligning af en beregnet normal værdi fastsat på grundlag af hjemmemarkedspriserne i dette land og eksportpriserne på den pågældende vare ved salg til Fællesskabet. På dette grundlag er den beregnede dumpingmargen væsentlig.

4. Påstand om skade

Klageren har fremlagt bevis for, at importen af den pågældende vare fra Tyrkiet samlet er steget i absolutte tal og målt i markedsandel.

Det påstås, at den importerede vares mængde og priser blandt andre konsekvenser har haft en negativ indvirkning på EF-producenternes markedsandel, solgte mængder og priser, hvilket har haft betydelige negative følger for fællesskabserhvervsgrenens samlede resultater, finansielle situation og beskæftigelsessituation.

5. Procedure

Kommissionen har efter konsultationer i Det Rådgivende Udvalg fastslået, at klagen er indgivet af eller på vegne af erhvervsgrenen i Fællesskabet, og at der foreligger tilstrækkelige beviser til at begrunde indledningen af en procedure, og indleder en undersøgelse i henhold til artikel 5 i grundforordningen.

5.1. Procedure for fastsættelse af dumping og skade

Det vil som led i undersøgelsen blive slået fast, om den pågældende vare med oprindelse i eller eksporteret fra Tyrkiet importeres til dumpingpriser, og om denne dumping har forvoldt skade.

Farvefjernsynsmodtagere indeholder ofte komponenter og dele fra flere lande. Denne antidumpingundersøgelse vil derfor omfatte en undersøgelse af oprindelsen for alle farvefjernsynsmodtagere, der eksporteres fra Tyrkiet.

a) Spørgeskemaer

For at indhente de oplysninger, som Kommissionen anser for nødvendige i forbindelse med sin undersøgelse, vil den sende spørgeskemaer til erhvervsgrenen i Fællesskabet og til alle producentsammenslutninger i Fællesskabet, til eksportørerne/producenterne i Tyrkiet og til alle sammenslutninger af eksportører/producenter, til importørerne og til alle sammenslutninger af importører, som er nævnt i klagen, samt til myndighederne i det pågældende eksportland.

Under alle omstændigheder bør alle parter straks kontakte Kommissionen ved telefax for at få klarlagt, om de er nævnt i klagen, og hvis dette ikke er tilfældet, bør de inden for den i punkt 6, litra a) nævnte frist rekvirere et spørgeskema, idet den i denne meddelelses punkt 6, litra b) nævnte frist gælder for alle interesserede parter.

b) Indsamlig af oplysninger og afholdelse af høringer

Alle interesserede parter opfordres til at give udtryk for deres mening skriftligt, afgive andre oplysninger end besvarelser af spørgeskemaerne og fremlægge dokumentation herfor. Disse oplysninger og dokumentationen herfor skal være Kommissionen i hænde inden for den frist, der er fastsat i denne meddelelses punkt 6, litra b).

Kommissionen kan desuden høre interesserede parter mundtligt, hvis de fremsætter anmodning herom og påviser, at der er særlige årsager til, at de bør høres. En sådan anmodning skal fremsættes inden for den frist, der er fastsat i punkt 6, litra c).

5.2 Procedure for vurdering af Fællesskabets interesser

I overensstemmelse med artikel 21 i grundforordningen vil der, hvis påstandene om dumping og skade som følge deraf dokumenteres, blive truffet en afgørelse om, hvorvidt det vil være i Fællesskabets interesse at træffe antidumpingforanstaltninger. Af denne årsag kan erhvervsgrenen i Fællesskabet, importørerne og deres repræsentative sammenslutninger, repræsentative brugere og repræsentative forbrugerorganisationer give sig til kende og stille oplysninger til rådighed for Kommissionen inden for den generelle frist, der er fastsat i denne meddelelses punkt 6, litra b), hvis de nævnte parter dokumenterer, at der er en objektiv forbindelse mellem deres aktivitet og den pågældende vare. Det skal bemærkes, at der kun vil blive taget hensyn til oplysninger, der indgives i henhold til artikel 21, hvis de på indgivelsestidspunktet støttes af faktuelle oplysninger.

6. Frister

a) For anmodning om et spørgeskema

Alle interesserede parter bør anmode om et spørgeskema så hurtigt som muligt og senest 15 dage efter offentliggørelsen af denne meddelelse i De Europæiske Fællesskabers Tidende.

b) For parter til at give sig til kende og indsende besvarelser af spørgeskemaer og alle andre oplysninger

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og afgive besvarelser af spørgeskemaer eller alle andre oplysninger senest 40 dage fra datoen for offentliggørelsen af denne meddelelse i De Europæiske Fællesskabers Tidende, hvis der skal tages hensyn til deres bemærkninger i forbindelse med undersøgelsen.

c) Høringer

Interesserede parter kan også anmode om at blive hørt af Kommissionen inden for samme frist på 40 dage.

7. Skriftlige bemærkninger, besvarelser af spørgeskemaer og korrespondance

Alle bemærkninger og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-postadresse og telefon-, fax- og/eller telexnummer.

Kommissionens postadresse: Europa-Kommissionen Generaldirektoratet for Handel

Direktorat C og E

DM 24 - 8/37

Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex: 21877 COMEU B

8. Manglende samarbejdsvilje

I tilfælde, hvor en af de interesserede parter nægter at give adgang til de nødvendige oplysninger, undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes foreløbige eller endelige afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

Hvis det konstateres, at en interesseret part har afgivet forkerte eller misvisende oplysninger, vil der blive set bort fra disse oplysninger, og de foreliggende faktiske oplysninger kan benyttes.

9. Tidsplan for undersøgelsen

Undersøgelsen vil i henhold til artikel 6, stk. 9, i grundforordningen blive afsluttet senest 15 måneder efter offentliggørelsen af denne meddelelse i De Europæiske Fællesskabers Tidende. I henhold til artikel 7, stk. 1, i grundforordningen kan midlertidige foranstaltninger senest træffes ni måneder efter offentliggørelsen af denne meddelelse i De Europæiske Fællesskabers Tidende.

(1) EFT L 56 af 6.3.1996, s. 1.

(2) EFT L 128 af 30.4.1998, s. 18.